**Ministru kabineta noteikumu projekta "Mantojuma inventāra saraksta sastādīšanas kārtība" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta "Mantojuma inventāra saraksta sastādīšanas kārtība" (turpmāk – noteikumu projekts) mērķis ir izpildīt Tiesu izpildītāju likuma 74. panta 2.1daļā Ministru kabinetam noteikto deleģējumu un noteikt kārtību, kādā zvērināts tiesu izpildītājs pēc ieinteresēto personu lūguma, pamatojoties uz zvērināta notāra aicinājumu, sastāda mantojuma inventāra sarakstu.  Noteikumu projekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts, izpildot Tiesu izpildītāju likuma 74. panta 2.1daļā Ministru kabinetam noteikto deleģējumu. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar 2019. gada 7. marta likumu "Grozījumi Tiesu izpildītāju likumā" likuma 74. pantā ietverts deleģējums Ministru kabinetam noteikt kārtību, kādā zvērināts tiesu izpildītājs pēc ieinteresēto personu lūguma, pamatojoties uz zvērināta notāra aicinājumu, sastāda mantojuma inventāra sarakstu.  Ievērojot Tiesu izpildītāju likuma 74. panta 2.1daļā Ministru kabinetam ietvertā deleģējuma saturu, noteikumu projektā ietverta kārtība, kādā:   * ieinteresētā persona vēršas pie zvērināta tiesu izpildītāja mantojuma inventāra saraksta sastādīšanai; * zvērināts tiesu izpildītājs veic mantojuma inventāra saraksta sastādīšanu; * tiek nodrošināta mantas novērtēšana, ja ieinteresētā persona lūdz zvērinātu tiesu izpildītāju pieaicināt speciālistu mantas novērtējumam.   Noteikumu projektā ietvertā kārtība pamatā noteikta atbilstoši tai, kādā mantojuma inventāra saraksta sastādīšana īstenota pirms attiecīga deleģējuma Ministru kabinetam ietveršanas Tiesu izpildītāju likumā un noteikta Latvijas Zvērinātu tiesu izpildītāju padomes apstiprinātos metodiskajos norādījumos "Noteikumi par mantojuma inventāra saraksta sastādīšanu mantojuma lietā".  Zvērināts tiesu izpildītājs sastāda mantojuma inventāra sarakstu, ja mantinieks mantojuma lietas ietvaros izteicis gribu izlietot inventāra tiesību un notārs mantojuma inventāra saraksta sastādīšanu uzdevis zvērinātam tiesu izpildītājam (Civillikuma 709. pants).  Lai nodrošinātu iespēju ieinteresētajai personai izlietot inventāra tiesību ikvienā gadījumā, neatkarīgi no mantojamās mantas atrašanās vietas, noteikumu projekts nosaka, ka zvērinātam tiesu izpildītājam ir pienākums pieņemt izpildei zvērināta notāra aicinājumu sastādīt mantojuma inventāra sarakstu, ja mantojamās mantas vai tās daļas atrašanās vieta, bet gadījumā, ja mantojamās mantas atrašanās vieta nav zināma, - mantojuma atstājēja pēdējā dzīvesvieta, ir zvērināta tiesu izpildītāja amata vietai noteiktajās robežās (iecirknī) (***noteikumu projekta 2. punkts***). Šāds pats lietu obligātās piekritības princips Tiesu izpildītāju likuma 71. panta trešajā daļā jau šobrīd noteikts uz citām zvērinātam tiesu izpildītājam deleģētām amata darbībām, proti, zvērinātam tiesu izpildītājam nav tiesību atteikties pieņemt izpildei izpildu dokumentu, notariālā akta par mantojuma lietas izbeigšanu izrakstu vai zvērināta notāra aicinājumu par mantojuma apsardzību, kas saskaņā ar Civilprocesa likumu vai Tiesu izpildītāju likumu ir piekritīgs viņa iecirknim.  ***Noteikumu projekta 3. punktā*** uzskaitītas personas, kurām ir tiesības iepazīties ar mantojuma inventāra saraksta sastādīšanas lietu. Neskaitot to personu, pēc kuras lūguma lieta uzsākta, noteikts, ka ar lietu var iepazīties arī zvērināts notārs, kurš izsniedzis attiecīgo aicinājumu sastādīt mantojuma inventāra sarakstu, kā arī citi konkrētajā mantojuma lietā esošie mantinieki.  Šādas tiesības zvērinātam notāram noteiktas, ievērojot tam Notariāta likumā noteiktās funkcijas mantojuma lietas vešanā. Savukārt citiem mantiniekiem lietā šādu tiesību noteikšana pamatojama ar Civillikuma 696. pantā nostiprinātajām tiesībām ikvienam mantot aicinātajam, pirms viņš izteic savu gribu par mantojuma pieņemšanu, pārliecināties par tā sastāvu. Saskaņā ar Ministru kabineta 2008. gada 4. augusta noteikumiem Nr. 618 "Noteikumi par mantojuma reģistra un mantojumu lietu vešanu" (turpmāk – noteikumi Nr. 618), kas cita starp nosaka mantojuma lietas uzsākšanas un vešanas kārtību, dokumentus, kurus mantojuma lietā jau ir iesniedzis kāds no mantiniekiem, atkārtoti lietai nepievieno. Minētais attiecināms arī uz mantojuma inventāra sarakstu. Tādējādi, ja mantojuma lietā pēc viena mantinieka lūguma jau uzsākta mantojuma inventāra saraksta sastādīšanas lieta vai sagatavots mantojuma inventāra saraksts, citiem mantot aicinātajiem lietā, lai tie varētu informēti izlemt jautājumu par mantojuma pieņemšanu vai atraidīšanu, kā arī, lai lemtu par inventāra tiesības izlietošanu, nodrošināma iespēja pārliecināties par mantojuma sastāvu.  Kā izriet no Tiesu izpildītāju likuma 74. panta trešās daļas, izdevumos, kas saistīti ar amata darbību veikšanu mantojuma inventāra saraksta sastādīšanai, ietilpst zvērināta tiesu izpildītāja amata atlīdzība takses apmērā un amata darbības veikšanai nepieciešamie izdevumi. Amata darbības veikšanai nepieciešamo izdevumu apmēru nosaka atbilstoši normatīvajiem aktiem par izpildu darbību veikšanai nepieciešamajiem izdevumiem, proti, Ministru kabineta 2014. gada 7. janvāra noteikumiem Nr. 9 "Noteikumi par izpildu darbību veikšanai nepieciešamajiem izdevumiem" (turpmāk – noteikumi Nr. 9). Savukārt zvērināta tiesu izpildītāja amata atlīdzības apmērs par mantojuma inventāra saraksta sastādīšanu mantojuma lietā noteikts Ministru kabineta 2012. gada 26. jūnija noteikumu Nr. 451 "Noteikumi par zvērinātu tiesu izpildītāju amata atlīdzības taksēm" (turpmāk – noteikumi Nr.451) 8.3. apakšpunktā. Saskaņā ar noteikumu projektā paredzēto (***noteikumu projekta 4. punkts***) minēto summu nomaksa gulstas uz ieinteresēto personu, kura lūgusi sastādīt mantojuma inventāra sarakstu, un to nesegšana zvērinātam tiesu izpildītājam ir pamats atteikt pieņemt izpildei zvērināta notāra aicinājumu sastādīt mantojuma inventāra sarakstu vai izbeigt jau uzsāktu lietu.  Saskaņā ar Tiesu izpildītāju likuma 74. panta pirmās daļas 3. punktu mantas apraksti mantojuma lietā zvērināts tiesu izpildītājs veic pēc ieinteresētās personas lūguma. No minētā izriet, ka mantojuma inventāra saraksta sastādīšanas lietu zvērināts tiesu izpildītājs uzsāk, pamatojoties uz ieinteresētās personas – mantinieka tieši izteiktu gribu uzdot konkrētajam zvērinātam tiesu izpildītājam sastādīt mantojuma inventāra sarakstu. Attiecīgi noteikumu projekts nosaka prasības, kādas ievērojamas, sagatavojot ieinteresētās personas, proti, mantinieka iesniegumu par mantojuma inventāra saraksta sastādīšanu (***noteikumu projekta 5. -7. punkts***).  Atbilstoši noteikumu projektam (***noteikumu projekta 6. punkts***) ieinteresētā persona zvērinātam tiesu izpildītājam adresētajā iesniegumā par mantojuma inventāra saraksta sastādīšanu cita starpā ietver informāciju par veidu, kādā izsniedzams mantojuma inventāra saraksts – papīra formā vai elektroniski, un savu elektronisko pasta adresi, ja mantojuma inventāra saraksts izsniedzams elektroniskā formā parakstīts ar drošu elektronisko parakstu. Saskaņā ar Oficiālās elektroniskās adreses likuma 1. panta 6. punktu, 5. panta pirmās daļas 1. punktu un pārejas noteikumu 2. punktu zvērinātam tiesu izpildītājam savu amata pienākumu izpildes ietvaros ir pienākums lietot oficiālo elektronisko adresi no 2020. gada 1. janvāra. Līdz ar to elektroniska saziņa starp zvērinātu tiesu izpildītāju un ieinteresēto personu veicama, izmantojot oficiālo elektronisko adresi, sākot ar brīdi, kad tā noteikta par obligātu zvērinātiem tiesu izpildītājiem, un mantojuma inventāra saraksts ieinteresētajai personai izsniedzams oficiālajā elektroniskajā adresē, ja personai tā ir aktivizēta un persona savā iesniegumā norādījusi, ka mantojuma inventāra sarakstu vēlas saņemt elektroniski.  Krimināllikuma 299. pantā cita starpā noteikta kriminālatbildība par apzināti nepatiesu iesniegumu tiesu izpildītājam, ja iesnieguma iesniegšana noteikta ar likumu. Attiecīgi noteikumu projekts paredz ieinteresētās personas iesniegumā ietvert apliecinājumu par iesniegumā norādīto ziņu patiesumu (***noteikumu projekta 7. punkts***). Saskaņā ar Tiesu izpildītāju likuma 77. pantu ikvienā gadījumā, ja zvērināts tiesu izpildītājs, veikdams amata darbības, konstatē rīcību, kas satur noziedzīga nodarījuma pazīmes, viņš nosūta attiecīgu iesniegumu prokuroram.  Mantojuma inventāra saraksts saskaņā ar Civillikumu ir instruments mantinieka atbildības ierobežošanai mantojuma aktīva robežās. Tajā ir jāietver viss mantojuma aktīvs - mantojuma objektu apraksts un to novērtējums. Ievērojot minēto zvērināts tiesu izpildītājs mantojuma inventāra sarakstā iekļauj gan to mantojuma atstājēja mantu, kas norādīta ieinteresētās personas iesniegumā un par kuras esību zvērināts tiesu izpildītājs pārliecinājies dabā vai veicot pārbaudes publiskos reģistros (***noteikumu projekta 9. punkts***), gan ieinteresētās personas iesniegumā nenorādītu mantojuma atstājēja mantu, ja amata darbību izpildes laikā tāda konstatēta (***noteikumu projekta 8.  un 11. punkts***). Lai noskaidrotu, vai mantojuma atstājējam pieder finanšu instrumenti, zvērināts tiesu izpildītājs kredītiestādēm un ieguldījumu brokeru sabiedrībām pieprasa informāciju par uz mantojuma atstājēja vārda atvērtiem finanšu instrumentu kontiem, kā arī centrālajā vērtspapīru depozitārijam (*Nasdaq*) par mantojuma atstājēja finanšu instrumentiem, kuri atrodas centrālā vērtspapīru depozitārija sākotnējā reģistrā.  Kā izriet no Civillikuma normām (711. pants) mantojuma inventāra saraksts ir mantojuma aktīvu saraksts. Attiecīgi tajā nav iekļaujama informācija par mantojuma atstājēja parādiem (***noteikumu projekta 11. punkts***).  Zvērinātu tiesu izpildītāju darbība ir ierobežota ar teritoriālās jurisdikcijas principu. Saskaņā ar Tiesu izpildītāju likuma 71. panta pirmo un otro daļu zvērināti tiesu izpildītāji veic amata darbības tās apgabaltiesas darbības teritorijā, pie kuras viņš pastāv. Personai ir tiesības brīvi izvēlēties zvērinātu tiesu izpildītāju, ievērojot šo ierobežojumu. Attiecīgi noteikumu projektā (***noteikumu projekta 10. punkts***) zvērinātam tiesu izpildītajam noteikts ierobežojums mantojuma inventāra sarakstā iekļaut mantu, kuras iekļaušanai būtu veicamas amata darbības ārpus tās apgabaltiesas darbības teritorijas, pie kuras viņš pastāv. Ja, veicot amata darbības, šāda manta tiek konstatēta, personai ir tiesības vērsties pie zvērināta notāra, lai tas saskaņā ar Notariāta likuma 308. pantu uzdotu sagatavot mantojuma inventāra sarakstu attiecīgā apgabaltiesā praktizējošam zvērinātam tiesu izpildītājam.  Saskaņā ar noteikumu Nr. 618 37. punktu, ja mantojamā manta novērtēta, zvērinātam tiesu izpildītājam sastādot inventāra sarakstu, par mantojamās mantas vērtību uzskata šo novērtējumu. Noteikumu projektā ietverti kritēriji mantojuma inventāra sarakstā iekļaujamās mantas vērtības noteikšanai (***noteikumu projekta 12. - 15. punkts***), kas pēc būtības atbilst Civilprocesa likumā noteiktajam regulējumam mantas aprakstei un aprakstīto lietu novērtēšanai. Vienlaikus noteikumu projektā nostiprinot, ka mantojuma inventāra sarakstā iekļaujamās mantas novērtēšanai sertificētu vērtētāju vai attiecīgās nozares speciālistu zvērināts tiesu izpildītājs pieaicina tikai gadījumā, ja šādu lūgumu izteikusi ieinteresētā persona un tā segusi arī novērtējuma veikšanai nepieciešamos izdevumus. Tāpat ieinteresētajai personai noteiktas tiesības mantas vērtības noteikšanai iesniegt savu novērtējumu, kas veikts ārpus mantojuma inventāra saraksta sastādīšanas lietas. Šādā gadījumā attiecībā uz ieinteresētās personas iesniegtu mantas novērtējumu ar noteikumu projektu netiek izvirzīti noteikti konkrēti ierobežojumi vai kritēriji (piemēram, lai novērtējums būtu veikts pēc mantojuma atklāšanās), taču iesniegtā novērtējuma atzīšana par pieļaujamu ikvienā gadījumā atstāta zvērināta tiesu izpildītāja ziņā.  Saskaņā ar noteikumu Nr. 618 88. punktu piešķirt inventāra tiesību katrs mantinieks lūdz atsevišķi, bet, ja inventāra sarakstu iesniedzis viens no mantiniekiem, to atkārtoti vairs nesastāda. Attiecīgi noteikumu projektā (***noteikumu projekta 16. punkts***) nostiprināts, ka attiecībā uz mantojuma atstājēja mantu, kuru zvērināts tiesu izpildītājs konstatējis, lietas ietvaros veicot amata darbības apgabaltiesas teritorijā, pie kuras tas pastāv, zvērināts tiesu izpildītājs sastāda tikai vienu mantojuma inventāra sarakstu.  Tāpat noteikumu projektā ietverts tiesiskais regulējums attiecībā uz inventāra saraksta būtiskajām sastāvdaļām (***noteikumu projekta 17. un 18. punkts***).  Ja inventāra saraksta sastādīšanas ietvaros tiek konstatēts, ka mantojuma masā varētu ietilpt manta, par kuras piederību mantojuma atstājējam ir strīds, šādai situācijai noteikumu projekts paredz piemērot līdzīgu kārtību, tai, kāda Civilprocesa likumā noteikta kustamas mantas apķīlāšanai. Par reģistrējamas mantas piederību zvērināts tiesu izpildītājs pārliecinās, pieprasot ziņas no attiecīgiem publiskiem reģistriem par šādu lietu piederību mantojuma atstājējam. Ja trešā persona zvērinātam tiesu izpildītājam var uzrādīt pierādījumus par kādas konkrētas nereģistrējamas kustamas mantas piederību tai, šādu mantu zvērināts tiesu izpildītājs mantojuma inventāra sarakstā neiekļauj. Savukārt mantinieku un citu trešo personu iebildumus attiecībā uz nereģistrētas mantas piederību, ja to nav iespējams pierādīt dokumentāri, zvērināts tiesu izpildītājs norāda mantojuma inventāra sarakstā (***noteikumu projekta 19. punkts***). Apstiprinot mantiniekus, netiek izšķirts jautājums par kāda priekšmeta piederību pie mantojuma masas un mantinieki netiek apstiprināti uz noteiktiem priekšmetiem. Attiecīgi strīdi par mantojuma inventāra sarakstā iekļautu konkrētu mantu piederību izšķirami vispārējā kārtībā, un tie neietekmē mantojuma lietas vešanu (***noteikumu projekta 20. punkts***).  Tāpat noteikumu projektā noteikta kārtība sagatavotā mantojuma inventāra saraksta glabāšanai un tā izsniegšanai ieinteresētajai personai (***noteikumu projekta 22. punkts***). Noteikumu projektā ietverta arī atruna par zvērināta tiesu izpildītāja tiesībām pēc savas iniciatīvas vai ieinteresētās personas lūguma, pieņemot attiecīgu lēmumu, izlabot pārrakstīšanās kļūdas viņa sagatavotā mantojuma inventāra sarakstā (***noteikumu projekta 23. punkts***). Vienlaikus, atzīstams, ka praksē objektīvu iemeslu dēļ var rasties situācijas, kurās mantojuma inventāra sarakstā ietvertais mantojuma atstājēja mantas uzskaitījums ir nepilnīgs. Piemēram, gadījumos, kad jau pēc mantojuma inventāra saraksta sastādīšanas ieinteresētajām personām kļūst zināma manta, kas inventāra sarakstā nav norādīta. Šādā gadījumā jau pabeigts mantojuma inventāra saraksts var tikt papildināts vienīgi tādā pašā kārtībā, kādā veikta sākotnējā saraksta sastādīšana, proti, pēc zvērināta notāra aicinājuma tam pašam inventāra sastādītājam inventāra sarakstu papildināt (***noteikumu projekta 24. punkts***). | |
| 3. | Projekta izstrādē iesaistītās institūcijas un publiskas personas kapitālsabiedrības | Latvijas Zvērinātu tiesu izpildītāju padome. | |
| 4. | Cita informācija | Nav. | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz zvērinātiem tiesu izpildītājiem. Atbilstoši Ministru kabineta 2010. gada 19. janvāra noteikumiem Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" maksimālais zvērinātu tiesu izpildītāju skaits – 101.  Mantinieki, kuri vēlēsies izmantot tiesības pieņemt mantojumu, izlietojot inventāra tiesību. Mērķgrupas skaitlisko apmēru nav iespējams noteikt. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav ietekmes uz tautsaimniecību un administratīvo slogu.  Ar noteikumu projektu pēc būtības netiek mainīta līdzšinējā kārtība mantojuma inventāra saraksta sastādīšanas lietas uzsākšanai pie zvērināta tiesu izpildītāja. Līdz ar to arī personām, kuras vēlēsies izmantot tiesības pieņemt mantojumu, izlietojot inventāra tiesību, netiek noteikts papildu administratīvais slogs. Mantiniekam, kurš vēlēsies izmantot tiesības pieņemt mantojumu, izlietojot inventāra tiesību, zvērinātam tiesu izpildītājam jāsedz izdevumi, kas saistīti ar mantojuma inventāra saraksta sastādīšanu. Izmaksas veido:  - zvērināta tiesu izpildītāja amata atlīdzība takses apmērā (apmērs noteikts noteikumu Nr. 451 8.3. apakšpunktā);  - zvērināta tiesu izpildītāja amata darbības veikšanai nepieciešamie izdevumi (saskaņā ar Tiesu izpildītāju likuma 74. panta trešo daļu tiek noteikti atbilstoši noteikumiem Nr. 9). |
| 3. | Administratīvo izmaksu monetārs novērtējums | Mantojuma inventāra saraksta sastādīšanas lieta tiek uzsākta pēc ieinteresētās personas – mantinieka – iesnieguma iesniegšanas zvērinātam tiesu izpildītājam.  Aptuvenās izmaksas, ko rada noteikumu projektā paredzētā informācijas sniegšana (iesnieguma par mantojuma inventāra saraksta sastādīšanu sagatavošana un iesniegšana zvērinātam tiesu izpildītājam) vienā gadījumā (viena iesnieguma sagatavošana un iesniegšana):  C = 6 (vidējā darba samaksa stundā) x 1,5 = 9 *euro*.  Aprēķinā ir izmantots pieņēmums, ka vidējā darba alga ir 6,00 *euro* stundā (atbilstoši Centrālās statistikas pārvaldes apkopotajiem datiem 2018. gada 1. ceturksnī mēneša vidējā bruto darba samaksa valstī bija 961 *euro*).  Papildu izmaksas - balta A4 formāta lapa un izdruka – 0,10 *euro*. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ar Latvijas Zvērinātu tiesu izpildītāju padomi tika saskaņots noteikumu projekta izstrādes laikā.  Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par noteikumu projektu un dotu iespēju izteikt viedokli, noteikumu projekts pirms tā iesniegšanas Valsts sekretāru sanāksmē ievietots Tieslietu ministrijas tīmekļvietnē. |
| 2. | Sabiedrības līdzdalība projekta izstrādē | Noteikumu projekts izstrādāts, konsultējoties ar Latvijas Zvērinātu tiesu izpildītāju padomi, ņemot vērā apstākli, ka minētā padome ir Latvijā praktizējošo zvērinātu tiesu izpildītāju pārstāvības institūcija.  Lai informētu sabiedrību par noteikumu projektu un dotu iespēju izteikt viedokli, noteikumu projekts 2019. gada 15. maijā ievietots Tieslietu ministrijas tīmekļvietnē <https://www.tm.gov.lv/lv/cits/pazinojums-par-lidzdalibas-iespejam-ministru-kabineta-noteikumu-projekta-mantojuma-inventara-sarakst>. |
| 3. | Sabiedrības līdzdalības rezultāti | Latvijas Zvērinātu tiesu izpildītāju padome atbalsta noteikumu projektā ietverto regulējumu.  Pēc noteikumu projekta ievietošanas Tieslietu ministrijas mājaslapā viedokļi par noteikumu projektu no sabiedrības pārstāvju puses nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi atbilstoši ārējos normatīvajos aktos nostiprinātajai kompetencei nodrošinās zvērināti tiesu izpildītāji. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs J. Bordāns

Timpare 67036829

evija.timpare@tm.gov.lv